Simona Halep revine pe terenul de tenis după ce a scăpat de suspendarea pentru dopaj. Fostul lider mondial se află la Miami pentru a lua startul la primul turneu după verdictul de la TAS. Organizatorii competiției au reacționat după primul atrenament oficial al româncei.
Dubla câștigătoare de Grand Slam revine în circuitul WTA după o pauză de un an și jumătate cauzată de suspendarea pentru dopaj. Simona Halep va participa la Miami Open datorită unui wild-card și se află în SUA de la începutul săptămânii.
Simona Halep a făcut primul antrenament oficial la Miami, iar organizatorii au reacționat imediat după ce au văzut-o. Ea a disputat un meci cu portughezul Joao Monteiro, un fost tenismen care îi va fi alături pe toată durata competiției.
"Ne bucurăm să o vedem!", a fost mesajul care a însoțit videoclipul cu Simona Halep pe terenul de antrenament, postat pe contul oficial de Twitter al turneului de la Miami.
Și Simona Halep a transmis un scurt mesaj de la Miami: "Simt că nu am plecat niciodată", a scris românca pe Instastory. Sportiva din Constanța a dezvăluit că organizatorii competiției au căutat-o imediat după ce tribunalul de la Lausanne a dat verdictul în cazul de dopaj.
— Miami Open (@MiamiOpen) March 12, 2024
Tara Moore (31 ani), cea mai bună jucătoare de dublu a Marii Britanii, a fost și ea suspendată pentru dopaj la finalul lunii mai 2022, după un test pozitiv la steroizi anabolizanţi.
Ea a avut de aşteptat 19 luni pentru a fi audiată, până în decembrie 2023, de Sport Resolutions. Tara Moore a fost mai apoi exonerată, după ce s-a dovedit că a mâncat carne contaminată. ITIA a făcut apel la TAS, dar nu au avut loc audierile.
"Este grozav că Simona Halep este capabilă să se pună pe picioare atât de repede. Păcat că nu se întâmplă același lucru pentru mine și pentru alți jucători care au fost exonerați și care nu sunt parte din lumea bună.
WTA are nevoie de o regulă care să stipuleze că dacă un jucător este găsit fără NICIO VINĂ SAU NEGLIJENȚĂ ar trebui să i se ofere cel puțin o protecție. Nu am primit nici măcar un e-mail de bun venit, iar asta este descurajant", a fost mesajul postat de Tara Moore în online.
Simona Halep se poate înscrie la turnee doar datrită unor invitații ale organizatorilor, așa cum s-a întâmplat și pentru Miami Open. Ea a spus că organizatorii competiției din Florida au căutat-o imediat după ce s-a anunțat verdictul de la TAS.
Jucătorii pot primi maximum șase invitații pe sezon, dar Simona Halep are un mare avantaj. Ea poate beneficia de un număr nelimitat de wild carduri, potrivit unui paragraf din regulamentul WTA, care îi privește pe foștii lideri mondiali și pe câștigătorii de Grand Slam.
"Orice fost număr 1 mondial, fostă câștigătoare a Turneului Campioanelor sau a unui turneu de Grand Slam va putea accepta un număr nelimitat de invitații pe tablourile principale ale competițiilor", se arată în regulamentul WTA.